钦定古今图书集成/明伦汇编/官常典/第323卷 > 赵彦
## 钦定古今图书集成/明伦汇编/官常典/第323卷 > 赵彦

按《明外史》本传：彦，肤施人。万历十一年进士。授行人屡迁山西左布政使。光宗嗣位，以右佥都御史巡抚
山东。辽阳既失，彦请增兵戍诸岛，特设大将登州、登
莱设镇自此始。天启二年，广宁复失，彦以山东南北
咽喉，列上八事，诏多允行。先是蓟州人王森得妖狐
异香，倡白莲教，自称闻香教主。其徒有大小传头及
“会主”诸号，蔓延畿辅、山东、山西、河南、陕西、四川。森居
滦州石佛庄，徒党输金钱，称朝贡飞竹筹报机事，一
日数百里。万历二十三年，有司捕系森，论死。用贿得
释，乃入京师，结外戚、中官，行教自如。后森徒李国用
别立教，用符咒召鬼，两教相仇，事尽露。四十二年，森
复为有司所摄，越五岁，毙于狱。其子好贤及钜野徐
鸿儒、武邑于弘志辈踵其教，徒党益众。至是，好贤见
辽东尽失，四方奸民思逞，与鸿儒等约是年中秋并
起兵。会谋泄，鸿儒遂先期反，自号“中兴福烈帝”，称“大
成兴胜元年”，用红巾为识。五月戊申，陷郓城，俄陷邹、
滕、峄，众至数万。时承平久，郡县无守备，山东故不置
重兵，彦任都司杨国栋、廖栋，而檄所部练民兵，增诸
要地守卒，请留京操班军及广东援辽军，以备征调。
荐起故大同总兵官杨肇基为山东总兵官，讨贼。贼
乘肇基未至，袭兖州，为滋阳知县杨炳所却。栋等击
败，贼，复郓城。其别部犯钜野，知县赵延庆固守不下。
国栋兵至，败之，又败其犯兖州者。遂偕栋等合攻邹
县，兵溃，游击张榜战死。贼遂围曲阜、郯城，旋败去，遂
复峄县。七月，彦视师兖州，甫出城，遇贼万馀，彦缒入
城。肇基急迎战，而令国栋及栋夹击，大败之横河。时
贼精锐聚邹、滕中道，彦欲攻邹、滕。副使徐从治曰：“攻
邹、滕难下，不如𢭏其中坚，两城可图也。”彦乃与肇基
令游兵缀贼邹城，而以大军击贼精锐于黄阴、纪王
城，大败，贼蹙而殪之峄山，遂围邹，大小数十战，城未
下，令天津佥事来斯行及国栋等乘间复滕县。国栋
又大破贼沙河，乃筑长围以攻邹。鸿儒抗守三月，食
尽，贼党尽出降，鸿儒单骑走，被擒，抚其众四万七千
馀人。彦乃纪绩告庙，献俘，磔鸿儒于市。鸿儒叹曰：“我
与王好贤父子经营二十年，徒党不下二百万。事不
成，天也。”于弘志亦于是年六月据武邑白家屯，将取
景州。应鸿儒、斯行方赴援山东，还军讨之。弘志突围
走，为诸生叶廷珍所获，凡举事七日而灭。好贤亦捕
得伏诛。彦已加兵部右侍郎，论功，进尚书兼右副都
御史，再加太子太保，荫子锦衣世佥事。赉银币加等。
奏请赈济，“且捐邹、滕赋三年，郓城峄，滋阳、曲阜一年，
钜野半之。”皆报许。三年八月召代董汉儒为兵部尚
书，极陈边将克饷、役军、虚伍、占马诸弊，因条列综核
事宜。帝称善，立下诸边举行。参将王楹行边，为哈剌
慎部袭杀，彦请核实论罪，并敕诸边抚赏毋增故额。
杨涟劾魏忠贤二十四罪，彦亦抗疏劾之，自是为忠
贤所恶。贵州征苗兵屡败，彦列《八策》以献，诏颁示军
中。彦有筹略，晓畅兵事，然征妖贼时，诸将多杀良民
冒功，而其子官锦衣，颇招摇都市。给事、御史交劾之，
彦三疏乞罢，忠贤挟前憾，令乘传归，子削籍。初，妖贼
兴，辽东经略王在晋遣兵助讨，彦叙功不及在晋，在
晋憾之，至是为南京吏部，数诋彦，给事中袁玉佩遂
劾彦冒功滥荫，且言“京观不当筑。”诏削其世荫，并《京
观》毁之。寻追叙兵部时边功，即家进太子太傅。未几
卒。